b'\n_START_ARTICLE_\nSuomenkarja\n_START_PARAGRAPH_\nSuomenkarja on yhteisnimitys kolmelle l\xc3\xa4heist\xc3\xa4 sukua olevalle suomalaisper\xc3\xa4iselle nautakarjarodulle. Suomenkarjaa k\xc3\xa4ytet\xc3\xa4\xc3\xa4n p\xc3\xa4\xc3\xa4osin lypsykarjana, mutta joitakin yksil\xc3\xb6it\xc3\xa4 pidet\xc3\xa4\xc3\xa4n my\xc3\xb6s kotiel\xc3\xa4inpihoilla ja lemmikkein\xc3\xa4. Suomenkarjan rodut eroavat toisistaan erityisesti v\xc3\xa4rilt\xc3\xa4\xc3\xa4n mutta my\xc3\xb6s tuotokseltaan. Yhteisi\xc3\xa4 piirteit\xc3\xa4 ovat pieni koko ja nupous eli sarvettomuus. L\xc3\xa4nsisuomalaiset ovat hiukan muita suurempia, it\xc3\xa4suomalaiset taas kaikista siroimpia.\n_START_SECTION_\nOminaisuudet\n_START_PARAGRAPH_\nSuomenkarja on sopeutunut Suomen oloihin paremmin kuin mitk\xc3\xa4\xc3\xa4n muut nautarodut. Se p\xc3\xa4rj\xc3\xa4\xc3\xa4 hyvin mets\xc3\xa4laitumella. Maidon rasva- ja valkuaispitoisuudet ovat muita rotuja korkeammat. Suomenkarjalla on my\xc3\xb6s kest\xc3\xa4v\xc3\xa4 rakenne ja hyv\xc3\xa4 hedelm\xc3\xa4llisyys. Rotujen maidontuotanto on muita lypsyrotuja alhaisempi, mink\xc3\xa4 vuoksi suomenkarjaa ei k\xc3\xa4ytet\xc3\xa4 paljoa. Ongelmia saattavat tuottaa my\xc3\xb6s alkuper\xc3\xa4isroduille tyypillinen utelias ja omap\xc3\xa4inen k\xc3\xa4yt\xc3\xb6s. Pidemm\xc3\xa4lle jalostetuista maidontuottajaroduista poiketen suomenkarjan lehm\xc3\xa4t eiv\xc3\xa4t ruokintaa lis\xc3\xa4tess\xc3\xa4 niink\xc3\xa4\xc3\xa4n tuota enemp\xc3\xa4\xc3\xa4 maitoa, vaan lihovat.\n_START_SECTION_\nRodut\n_START_PARAGRAPH_\nSuomenkarjaa on kolme tyyppi\xc3\xa4: it\xc3\xa4suomenkarja eli ISK, pohjoissuomenkarja eli PSK ja l\xc3\xa4nsisuomenkarja eli LSK, kaikki ovat uhanalaisia. N\xc3\xa4ist\xc3\xa4 runsaslypsyisin ja -lukuisin on suomenkarjan l\xc3\xa4nsisuomenkarja, jota vuonna 2017 on Suomessa viel\xc3\xa4 noin 1400 yksil\xc3\xb6\xc3\xa4, vaikka kanta on pienentynyt nopeasti. It\xc3\xa4suomenkarjaa on noin 1000 ja pohjoissuomenkarjaa noin 800 yksil\xc3\xb6\xc3\xa4._NEWLINE_Julkisuudenhenkil\xc3\xb6 Miina \xc3\x84kkijyrkk\xc3\xa4 tunnetaan suomenkarjan puolestapuhujana ja erityisesti it\xc3\xa4suomenkarjan kasvattajana ja suurena yst\xc3\xa4v\xc3\xa4n\xc3\xa4.\n_START_SECTION_\nJalostus\n_START_PARAGRAPH_\nSuomenkarjan jalostuksessa on monia ongelmia. Rodut ovat verrattain nuoria, ja erillisten kantakirjojen perustamisenkin j\xc3\xa4lkeen jalostus oli pienimuotoista. Toisen maailmansodan Suomeen alettiin tuoda yh\xc3\xa4 enemm\xc3\xa4n muita, pidemm\xc3\xa4lle jalostettuja rotuja, ja suomenkarjan kannat pieneniv\xc3\xa4t rajusti: vuonna 1960 tarkkailukarjoissa oli viel\xc3\xa4 liki 60 000 lehm\xc3\xa4\xc3\xa4, vuonna 1970 en\xc3\xa4\xc3\xa4 7 000, ja vuonna 2005 vain 2 500 lehm\xc3\xa4\xc3\xa4. Kantojen pienenemisen lis\xc3\xa4ksi jalostukseen on vaikuttanut se, ett\xc3\xa4 noihin aikoihin k\xc3\xa4ytettiin hanakasti tiettyj\xc3\xa4 harvoja sonneja, mink\xc3\xa4 seurauksena nyky\xc3\xa4\xc3\xa4n on vaikeaa l\xc3\xb6yt\xc3\xa4\xc3\xa4 esimerkiksi l\xc3\xa4nsisuomenkarjan el\xc3\xa4int\xc3\xa4, jonka suvussa ei esiintyisi 1960-luvulla vaikuttanut sonni Opari SSS 13088.  Suurimmat ongelmat suomenkarjan jalostuksessa ovatkin liittyneet jo pitk\xc3\xa4\xc3\xa4n kannan pienuuteen ja korkeaan sukusiitosasteeseen. Sukusiitostilannetta on osaltaan pahentanut yksityisten karjankasvattajien pyrkimys k\xc3\xa4ytt\xc3\xa4\xc3\xa4 lehmilleen parhaita indeksiarvostelutuloksia saaneiden sonnien siement\xc3\xa4._NEWLINE_L\xc3\xa4nsisuomenkarjassa voidaan harjoittaa ainakin jonkinasteista jalostavaa kasvatusta ja pyrki\xc3\xa4 esimerkiksi suurempiin el\xc3\xa4imiin ja maitotuotoksiin ja parempaan luonteeseen, mutta uhanalaisten it\xc3\xa4suomen- ja pohjoissuomenkarjan jalostuksessa on k\xc3\xa4yt\xc3\xa4nn\xc3\xb6ss\xc3\xa4 keskittytt\xc3\xa4v\xc3\xa4 pelk\xc3\xa4st\xc3\xa4\xc3\xa4n s\xc3\xa4ilytt\xc3\xa4m\xc3\xa4\xc3\xa4n mahdollisimman monipuolinen geenivalikoima.'